b'\n_START_ARTICLE_\nPeta bolezen\n_START_SECTION_\nZnaki in simptomi\n_START_PARAGRAPH_\nInkubacijska doba traja 6 do 14 dni. Po dveh do \xc5\xa1tirih dneh splo\xc5\xa1nega slabega po\xc4\x8dutja, vro\xc4\x8dine in potenja se pojavi zna\xc4\x8dilna nekoliko dvignjena rde\xc4\x8dina na licih, imenovana sindrom oklufotanih lic. Po enem do dveh dneh se na vratu pojavijo vzbrsti na ko\xc5\xbei s spremenjeno pigmentacijo (makule), ki se \xc5\xa1irijo na ude. Izpu\xc5\xa1\xc4\x8daj traja 10 do 14 dni in postane mre\xc5\xbeast ter modrikasto bled. Sluznice praviloma niso prizadete. Pri 10 do 30\xc2\xa0% bolnikov se pojavijo tudi bole\xc4\x8dine ali vnetje v sklepih; obi\xc4\x8dajno so prizadeti sklepi zapestja in prstov rok. Izjemoma se lahko pojavijo hepatitis, meningitis, vnetje sr\xc4\x8dne mi\xc5\xa1ice, vaskulitis in nefritis. Zaradi prehodne zavore eritropoeze (tvorbe rde\xc4\x8dih krvni\xc4\x8dk), ki traja do deset dni, se lahko pojavi prehodna aplasti\xc4\x8dna kriza, ki zahteva transfuzijo koncentriranih rde\xc4\x8dih krvni\xc4\x8dk._NEWLINE_Bolezen praviloma mine samoodsebno v enem v dveh tednih in poteka brez zapletov. Pri osebah z okrnjenim imunskim sistemom, ki niso sposobne odstraniti virusa iz kostnega mozga, lahko nastane trajna aplasti\xc4\x8dna anemija.\n_START_SECTION_\nPrena\xc5\xa1anje\n_START_PARAGRAPH_\nPovzro\xc4\x8ditelj pete bolezni se prena\xc5\xa1a zlasti z izlo\xc4\x8dki dihal, kot sta slina in sluz iz dihalnih poti, neposredno z osebe na osebo ali preko stika z oku\xc5\xbeeno krvjo (na primer s transfuzijo) ter matere na otroka. Bolnik je najbolj ku\xc5\xbeen pred izbruhom simptomov. Najbolj izpostavljeni oku\xc5\xbebi so \xc5\xa1oloobvezni otroci, oskrbniki v dnevnem varstvu, u\xc4\x8ditelji in star\xc5\xa1i mlaj\xc5\xa1ih otrok. Po pojavu simptomov je tveganje za prenos bolezni nizko, zato osamitev bolnika ni potrebna._NEWLINE_V primeru oku\xc5\xbebe matere je mo\xc5\xbenost vertikalnega prenosa oku\xc5\xbebe na plod velika in zna\xc5\xa1aa od 33 do 51\xc2\xa0%, vnedar pri veliki ve\xc4\x8dini se kljub prenosu oku\xc5\xbebe na plod nose\xc4\x8dnost kon\xc4\x8da normalno.\n_START_SECTION_\nOku\xc5\xbeba ploda\n_START_PARAGRAPH_\nTveganje za klini\xc4\x8dno izra\xc5\xbeene posledice na plodu pri vertikalni oku\xc5\xbebi ocenujejo na pribli\xc5\xbeno 10\xc2\xa0%. Tveganje za plod je odvisno od njegove gestacijske starosti v \xc4\x8dasu oku\xc5\xbebe. Najve\xc4\x8dje tveganje za plod predstavlja oku\xc5\xbeba nose\xc4\x8dnice v prvih 20 tednih nose\xc4\x8dnosti, zlasti med desetim in dvajsetim tednom, kar sovpada z ve\xc4\x8djim razvojem prekurzorjev rde\xc4\x8dih krvni\xc4\x8dk. Pri plodu se lahko pojavita huda slabokrvnost in plodova vodenica (fetalni hidrops), lahko pa pride tudi do nevrolo\xc5\xa1kih po\xc5\xa1kodb ali celo smrti ploda._NEWLINE_Neimunska plodova vodenica je najpogostej\xc5\xa1i zaplet oku\xc5\xbebe med nose\xc4\x8dnostjo in se pojavi v 0,9 do 23\xc2\xa0% oku\xc5\xbeb. V Sloveniji je letno okoli 150 oku\xc5\xbeb pri nose\xc4\x8dnicah, 75 jih oku\xc5\xbebo prenese na plod, pri katerem se v okoli 10\xc2\xa0% oku\xc5\xbeba izrazi s pojavom neimunskega hidropsa (torej okoli 8 primerov letno).\n_START_SECTION_\nEpidemiologija\n_START_PARAGRAPH_\nOku\xc5\xbebe s parvovirusom B19 so raz\xc5\xa1irjene po vsem svetu, najpogosteje pa se pojavijo spomladi. Epidemije se vrstijo na 2 do 3 leta in trajajo 3 do 6 mesecev. Raz\xc5\xa1irjenost specifi\xc4\x8dnih protiteles proti parvovirusu B19 razreda IgG je odvisna od starosti in zna\xc5\xa1a 2 do 15% v starosti 1\xe2\x80\x935 let, 15 do 60\xc2\xa0% v starosti 5\xe2\x80\x9319 let ter 30 do 60\xc2\xa0% v odrasli dobi.\n_START_SECTION_\nZdravljenje\n_START_PARAGRAPH_\nProtivirusnih zdravil, u\xc4\x8dinkovitih proti peti bolezni, ne poznamo. Pri sklepnih te\xc5\xbeavah bole\xc4\x8dine ubla\xc5\xbeijo protibole\xc4\x8dinska zdravila, bolniki z okrnjeno imunostjo pa prejmejo imunoglobuline, ki upo\xc4\x8dasnijo ali zaustavijo razmno\xc5\xbeevanje virusa.'